Up-115/02
Datum: 2004-06-08T00:00:00.000+02:00
ecli: ECLI:SI:USRS:2004:Up.115.02
vrsta: posamični akt
zadeva: ustavna pritožba
objavljeno: Neobjavljeno | 08.06.2004
dokument: US23547
akt: Ustavna pritožba A. A. zoper sklep Vrhovnega sodišča št. I Up 535/2000-3 z dne 25. 10. 2001
resitev: zavrženje
izrek: Ustavna pritožba A. A. zoper sklep Vrhovnega sodišča št. I Up 535/2000-3 z dne 25. 10. 2001 se zavrže.
stavek: Ker pravovarstvena potreba ustavnega pritožnika ne obstaja več, je Ustavno sodišče ustavno pritožbo zavrglo.
odlocitev: sklep
geslo: 1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 50.1, 55.1, Zakon o Ustavnem sodišču [ZUstS]
datum_vloge: 2002-03-06T23:00:00.000Z
datum_odlocitve: 2004-06-07T22:00:00.000Z

# Up-115/02 - 5

8. 6. 2004

# SKLEP

Ustavno sodišče je v postopku za preizkus ustavne pritožbe A. A. iz Ž., ki ga zastopa zakonita zastopnica B. B. B. iz Z., na seji senata dne 25. maja 2004 v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sklep Vrhovnega sodišča št. I Up 535/2000-3 z dne 25. 10. 2001 se zavrže.**

## OBRAZLOŽITEV

### A.

Z izpodbijanim sklepom je Vrhovno sodišče zavrnilo pritožbo ustavnega pritožnika in potrdilo sklep Upravnega sodišča št. U 1269/98-3 z dne 5. 4. 2000, s katerim je Upravno sodišče na podlagi 3. točke prvega odstavka 34. člena Zakona o upravnem sporu (Uradni list RS, št. 50/97 in nasl. - v nadaljevanju ZUS) zavrglo pritožnikovo tožbo zoper sklepe Komisije za ugovor na Osnovni šoli Franceta Bevka, s katerimi je ta odločila, da se končni uspeh učenca A. A. (ustavni pritožnik) ne popravi in da so njegovi ugovori na ocene iz slovenskega jezika, angleškega jezika in matematike neutemeljeni.

Pritožnik v ustavni pritožbi uveljavlja kršitev 14., 15., 18., 26., 56. in 63. člena Ustave ter 3. in 19. člena Konvencije Združenih narodov o otrokovih pravicah (Uradni list SFRJ, MP, št. 15/90). Oporeka stališču sodišč, da akti, ki jih izpodbija s tožbo, nimajo elementov upravnega akta niti drugega akta, ki se lahko izpodbija v upravnem sporu, ter ugotovitvi, da tožbe tudi ni mogoče obravnavati v smislu tretjega odstavka 1. člena ZUS, ker pritožnik v tožbi ni zatrjeval posegov v ustavne pravice.

### B.

Po prvem odstavku 50. člena Zakona o Ustavnem sodišču (v nadaljevanju ZUstS) lahko vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica in temeljna svoboščina. Eden od pogojev za vložitev ustavne pritožbe je izkazan pravni interes. Po ustaljeni ustavnosodni presoji mora namreč vsakdo, ki zahteva sodno varstvo svojih pravic in pravnih interesov, izkazati pravni interes: kot verjetno mora izkazati, da bi ugoditev njegovi zahtevi pomenila zanj določeno pravno korist (izboljšanje položaja), ki je brez tega ne bi mogel doseči.

Pritožniku je bila z izpodbijanim sklepom Vrhovnega sodišča zavrnjena pritožba zoper sklep Upravnega sodišča, ki je zavrglo njegovo tožbo zoper odločitev Komisije za ugovore glede končnega uspeha in ocen iz slovenskega jezika, angleškega jezika in matematike v osnovni šoli. Iz izpodbijanega sklepa Vrhovnega sodišča je razvidno, da je ustavni pritožnik že zaključil osnovnošolsko izobraževanje in da je dijak na gimnaziji. Ker ustavni pritožnik ni izkazal, kako bi bile osnovnošolske ocene zanj še vedno lahko relevantne, oziroma povedano drugače, ker ustavni pritožnik ni izkazal, da bi se njegov pravni položaj v primeru, če bi Ustavno ugodilo ustavni pritožbi, odpravilo izpodbijano odločbo in zadevo vrnilo v novo odločanje, spremenil, je Ustavno sodišče zaradi neizkazanega pravnega interesa njegovo ustavno pritožbo zavrglo.

### C.

Senat Ustavnega sodišča je sprejel ta sklep na podlagi prvega odstavka 55. člena v zvezi s 50. členom ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata
Milojka Modrijan